I august tegnede jeg et abonnement via en meget kvik telefonsælger hos Telenor. Det skulle dog vise sig, at han var FOR KVIK.
Jeg blev lovet de første 2 måneders abonnement gratis mod at jeg tegnede mig for 1 års binding. Efter 1 måned lukkede de min telefon, fordi jeg ikke havde betalt. Det samme skete efter 2 måneder. Og så tænkte jeg, nu er der da ikke mere der kan gå galt, for nu er der gået de 2 måneder. Efter 3 måneder modtog jeg en regning, hvor der var beregnet for telefoni inden for Skandinavien, som er inkluderet i abonnementet. Også dette blev dog ordnet med Telenor efter adskillige opringninger og mails. Men ... så fik jeg den tanke, at der måske også kunne være noget galt med bindingsperioden. Og ganske rigtigt. Den var sat til i alt 3 år og ikke eet år som aftalt.

Der var bare det problem at jeg ikke kunne bevise vor aftale, idet Telenor på intet tidspunkt havde sendt mig en bekræftelse herpå. De påstod ganske vist at de havde bekræftet via en mail. Som jeg ikke havde modtaget. Og som de ikke selv havde en kopi af. Herefter påstod de, at de havde fået min bekræftelse pr. telefon, men desværre ikke havde en lydkopi af. Som et tredje forsøg påstod Telenor, at man var i besiddelse af min bekræftelse elektronisk, da jeg havde indtastet mit CPR nummer på en kundeaftale, som de heller ikke kunne fremvise.

Efter alle de mange timer jeg havde spildt og ærgret mig over, at have brugt på at være kunde hos Telenor, ville jeg bare ud af samarbejdet.

Jeg kontaktede en advokat, som havde den opfattelse, at hvis Telenor ikke kunne bevise at de havde indgået en aftale med mig, kunne jeg heller ikke være bundet til en sådan.

Endnu en gang kontaktede jeg Telenor og talte med en meget sød og venlig kundeservicemedarbejder (det var de faktisk altid). Hun var ret træt af de mange utilfredse henvendelser i sær om regningsproblemer og kontraktforhold hun havde fra morgen til aften, fordi hendes firma ikke havde styr på deres systemer. Hun fandt også ud af for mit vedkommende, hvorfor min aftale aldrig var blevet sendt til mig til underskrift: Det skyldtes at Telenors KVIKKE sælger var provisionslønnet, og da han fik mere i provision på 3 års binding, havde han tegnet mig for det. Måske fordi han tænkte, at det blev nok ikke opdaget. Lige som de 2 måneders gratis abonnement, som jeg også troede var aftalt.

Denne samtale havde jeg indspillet på min mobil og tilbød Telenor at sende den til dem. 

Langt om længe accepterede de at fejlen lå hos dem - og godkendte således at jeg kun er bundet i eet år.

Det er egentlig synd for Telenor og de sikkert mange gode medarbejdere de helt sikkert også har, bare fordi en provisionslønnet sælger bare skal mele sin egen kage.

På den anden side er det jo Telenor selv, der frister til sådant internt snyd - lige som det er Telenor, der også selv har ansat ham.

Hver gang jeg ser Telenors reklamer på TV, kan jeg ikke lade være med at tænke: "Det er godt nok mange penge, der bliver brugt på TV reklamer - samtidig med at mange kunder flygter grundet dårlige kundeoplevelser og dermed dårligt image.  

Det er i hvert fald det billede, der tegner sig, når man ser med på Trustpilot.

Og nu smuttede der en til - for jeg er meget utryg ved, hvornår der opstår problemer igen.


PS. Bemærk lige svaret neden for fra Telenors kundeservice, som mener at jeg ikke bør lægge op til en diskussion ved at bruge Trustpilot. 
Helt utrolig flabethed Casper hos Telenor: Syntes du ikke at det må Trustpilot vel selv tage stilling til. Du har sikkert nok at gøre med dit eget job hos Telenor.